Trojan Room Coffee Pot

Trojan Room Coffee Pot fiat su nòmini de unas cantu màchinas de fai cafei chi s'agatànt me in su Computer Laboratory de s'Universidadi de Cambridge, in Inghilterra, chi fiant controlladas po mèdiu de una telecàmera. Sa màgini de sa Trojan Room Coffee Pot fiat trasmìtia in Internet po sa primu borta in su 1991 de Quentin Stafford-Fraser e Paul Jardetzky. Su progetu est migrau apustis in su Web in su 1993, bessendi sa  primu webcam de su mundu.

Po evitai chi is traballadoris de s'edifìtziu abarressint delùdius po agatai sa màchina de su cafei buida a pustis de essi arribaus in s'aposentu, ant postu una telecàmera chi fruniat una màgini de sa cafetera a totu is elaboradoris collegaus a s'arretza de s'ufìtziu. Candu sa fotocàmera est stètia acapiada a Internet una pariga de annus apustis, sa cafetera est bessida famada a livellu internatzionale comenti parti de su World Wide Web chi fiat nascendi, finas a candu no dd'ant arretirada in su 2001.

 Stòria 
Sa telecàmera, cun risolutzioni 128×128 px, in scala de murru, fiat acapiada a s'arretza locali de su laboratòriu po mèdiu de una scheda de achirimentu vìdeu montada in un'elaboradori Acorn Archimedes. Su circadori Quentin Stafford-Fraser at scritu su programa clienti XCoffee impreendi su protocollu X Window System, mentris su collega suu Paul Jardetzky at scritu su programa serbidori.

In su 1993, is navigadoris web ant tentu sa capatzidadi de amostare is màginis a is impitadoris; sa fotocàmera est istada acapiada a Internet e is scientziaus informàticus Daniel Gordon e Martyn Johnson ant postu a a disponimentu sa màgini in tempus reali cun protocollu HTTP in su mesi de donniasantu de su matessi annu. Est bessida duncas visìbili in totu su mundu e bessida unu puntu de riferimentu populari de su primu Web.

 Studamentu e benidoris 
Apustis de su trasferimentu de su laboratòriu in sa sei atuali, sa telecàmera est stètia a sa fini studada, a is 09:54 UTC de su 22 austu 2001. Sa noa de su studamentu suu est stètia arremonada in sa primu pàgina de is testadas giornalìsticas The Times e The Washington Post, e artìculus me in The Guardian e Wired.

S'ùrtima de is cuàturu o cincu màchinas de fai cafei bidas in lìnia, una Krups, dd'ant bèndia a s'asta in eBay po 3 350 sterlinas a su situ de noas tedescu Spiegel Online. Unus cantu dipendentis Krups dd'ant arrangiada in donu, permitendi de dda torrai a allui in sa redatzioni de sa rivista. De s'istadi de su 2016 est in prèstidu permanenti a s'Heinz Nixdorf MuseumsForum de Paderborn. The World is at your fingertips - History of the Internet, Heinz Nixdorf MuseumsForum Paderborn

Càncua parodia de sa màchina Trojan Room includit s'Hyper Text Coffee Pot Control Protocol, una brulla de abrili de su 1998 chi definit unu protocollu de comunicatzioni, e su video-giogu de su 2002 Hitman 2: Silent Assassin, innui su giogadori podit sciusciai una "màchina fotogràfica de su cafei" in coxina po spàssiu. Sa cafetera est stètia mentovada fintzas in su drama de sa BBC Radio 4 The Archers, su 24 friaxu 2005.

In su primu episòdiu de sa de cuàturu stajonis de sa sèrie TV Halt and Catch Fire de AMC, amostant sa cafetera po arrapresentai sa primu webcam chi aparit in su World Wide Web, chi megàt ne nasci.

 Riferimentus 

 Bibliografia 



 Ligàminis esternus 

  Situ ofitziali de sa Trojan Room Coffee Machine e stòria de s'evoluzioni sua
  Archìviu Internet de su situ
  Webcam de sa cafetera me is ofìtzius de su Spiegel Online
  Curlie - The Trojan Room Coffee Machine
  YouTube - Intervista a Quentin Stafford-Fraser
Categoria:Eletrotzeracos
Categoria:Internet